പെണ്കുട്ടികളിലെ വിഷാദത്തിനും ആത്മഹത്യാപ്രവണതയ്ക്കും കാരണം ഇന്സ്റ്റഗ്രാമെന്ന് പഠനം കൗമാരക്കാരിലെ വിഷാദരോഗത്തിനും ആത്മഹത്യയ്ക്കും ഇന്സ്റ്റഗ്രാം കാരണമാകുന്നതായി പഠനം. ഇന്സ്റ്റഗ്രാം ഉപയോഗിക്കുന്ന കൗമാരക്കാരില് ഫേസ്ബുക്ക് നടത്തിയ പഠനത്തിലാണ് ഞെട്ടിക്കുന്ന വിവരങ്ങളുള്ളതെന്ന് വാള്സ്ട്രീറ്റ് ജേണല് റിപ്പോര്ട്ട് ചെയ്യുന്നു.റിപ്പോര്ട്ട് പ്രകാരം 32 ശതമാനം പെണ്കുട്ടികള്ക്കും തങ്ങളുടെ സൗന്ദര്യത്തെക്കുറിച്ച് അപകര്ഷതയുള്ളവരാണ്. ഇന്സ്റ്റഗ്രാം ഉപയോഗം ഇത് കൂടുതല് വഷളാക്കുകയും വിഷാദരോഗത്തിലേക്ക് തള്ളിവിടുകയും ചെയ്തു. 13 ശതമാനം ബ്രിട്ടീഷ് ഉപയോക്താക്കളും ഒന്പത് ശതമാനം അമേരിക്കന് ഉപയോക്താക്കളും ആത്മഹത്യാപ്രവണത കാണിക്കുന്നുവെന്നും പഠനത്തില് പറയുന്നുണ്ടെന്ന് ജേണല് റിപ്പോര്ട്ട് ചെയ്യുന്നു. 2019ല് തന്നെ കമ്ബനി ഇത് കണ്ടെത്തിയിരുന്നു. എന്നാല് സ്വന്തം ഗവേഷണത്തിലൂടെ കണ്ടെത്തിയ കാര്യങ്ങള് പോലും അവഗണിച്ചു മുന്നോട്ടു പോവുകയാണ് ഫേസ്ബുക്ക് ചെയ്യുന്നത്. ഫേസ്ബുക്കിന്റെ ഗവേഷണഫലം പുറത്തുവിടാതെ പൂഴ്ത്തിവച്ചെന്നും ജേണല് ആരോപിക്കുന്നു. 13 വയസ്സിന് താഴെയുള്ള കുട്ടികള്ക്ക് ഫേസ്ബുക്ക് ഇന്സ്റ്റഗ്രാമിന്റെ പുതിയ ഫീച്ചര് പുറത്തിറക്കുന്നുണ്ട്. ഇതിനെതിരെ പ്രതിഷേധം ഉയര്ന്നതായും ജേണല് റിപ്പോര്ട്ട് ചെയ്യുന്നു. കുട്ടികള്ക്കായി ഇന്സ്റ്റഗ്രാം പുതുതായി ഇറക്കേണ്ടതില്ല. പകരം നിലവിലുള്ള കൗമാരക്കാരുടെ മാനസികാരോഗ്യ പ്രശ്നങ്ങള്ക്ക് പരിഗണന നല്കണമെന്നാണ് ആവശ്യം. അതേസമയം, ചില പോസ്റ്റുകളില് നിന്ന് ഉപയോക്താക്കളെ അകറ്റാനുള്ള വഴികള് ഉള്പ്പെടുത്താന് ഇന്സ്റ്റഗ്രാം ആലോചിക്കുന്നുണ്ട്. വ്യത്യസ്ത വിഷയങ്ങളിലേക്ക് നോക്കാന് അവരെ പ്രേരിപ്പിക്കുന്നവ ഉള്പ്പെടുത്തുമെന്ന് ഇന്സ്റ്റഗ്രാം പബ്ലിക് പോളിസി മേധാവി കരീന ന്യൂട്ടന് പറഞ്ഞു. ഇന്സ്റ്റഗ്രാമിന്റെ ഉപയോക്താക്കളില് 40 ശതമാനത്തിന് മുകളില് 22നുതാഴെ പ്രായമുള്ളവരാണ്.